Pirkanmaan hyvinvointialue

Pirkanmaan hyvinvointialue on Pirkanmaan maakunnan kattava hyvinvointialue, joka perustettiin osana maakunta- ja soteuudistusta.

Kunnat 
Hyvinvointialueeseen kuuluu 23 kuntaa, joista kaksitoista on kaupunkeja.

  Akaan kaupunki (Ackas)
  Hämeenkyrön kunta (Tavastkyro)
  Ikaalisten kaupunki (Ikalis)
  Juupajoen kunta
  Kangasalan kaupunki
  Kihniön kunta
  Kuhmoisten kunta (Kuhmois)
  Lempäälän kunta (Lembois)
  Mänttä-Vilppulan kaupunki (Mänttä-Filpula)
  Nokian kaupunki
  Oriveden kaupunki
  Parkanon kaupunki

  Pirkkalan kunta (Birkala)
  Punkalaitumen kunta (Pungalaitio)
  Pälkäneen kunta
  Ruoveden kunta
  Sastamalan kaupunki
  Tampereen kaupunki (Tammerfors)
  Urjalan kunta (Urdiala)
  Valkeakosken kaupunki
  Vesilahden kunta (Vesilax)
  Virtain kaupunki (Virdois)
  Ylöjärven kaupunki

Vuoden 2022 huhtikuussa hyvinvointialueella asui 528 256 asukasta.

Palvelut 
Lakisääteinen sosiaali- ja terveydenhuollon sekä pelastustoimen järjestämisvastuu siirtyi kunnilta hyvinvointialueelle 1. tammikuuta 2023 alkaen.

Sosiaali- ja terveydenhuolto 
Pirkanmaan alueella sijaitsee kaikkiaan 39 sosiaali- ja terveysasemaa, jotka tarjoavat vaihtelevan laajuisia palveluja. Pirkanmaan hyvinvointialueen suunnitelmissa on keskittää sosiaali- ja terveyspalvelujaan ja vähentää sekä asemien että vuodeosastojen määrää merkittävästi 2030-luvulle mennessä.

Sairaanhoito 

Alueella toimii Tampereen yliopistollinen sairaala, jonka pääsairaala on Tampereen keskussairaala. Muut TAYSin alaisuudessa olevat sairaalat ovat Hatanpään sairaala, Pitkäniemen sairaala, Sastamalan sairaala sekä Valkeakosken sairaala. Lisäksi hyvinvointialue pääosin omistaa Tampereella toimivat osakeyhtiömuotoiset Sydänsairaalan ja Tekonivelsairaala Coxan. Alueen laboratoriopalvelut tuottaa niin ikään hyvinvointialueen omistama Fimlab Laboratoriot Oy.

Pelastustoiminta 
Pelastustoiminnan osalta hyvinvointialueen kunnat kuuluvat Pirkanmaan pelastuslaitoksen toimialueeseen.

Aluevaltuusto 
Ensimmäiset aluevaalit järjestettiin 23. tammikuuta 2022, ja aluevaltuustot aloittivat toimintansa maaliskuussa 2022. Vuoden 2021 elokuun väestötietojen perusteella Pirkanmaan hyvinvointialueen aluevaltuustoon valittiin 79 valtuutettua.

Lähteet